“যখন কেউ ছিল না, তখন ছিল KKR,” আবেগি সুরে বললেন তারকা

ওয়েব ডেস্ক: নাইট শিবিরে মিচেল স্টার্কের বদলি কে হবেন, তা নিয়ে জল্পনা চলছিল মেগা নিলামের আগে। তবে অকশনের টেবিলে সমর্থকদের সেই কৌতূহল দূর করে কেকেআর (Kolkata Knight Riders) ফ্র্যাঞ্চাইজি। দলে নেওয়া হয় প্রোটিয়া পেসার এনরিখ নোখিয়াকে (Anrich Nortje)। আপাতত আইপিএল ২০২৫-এ (IPL 2025) কলকাতা নাইট রাইডার্সের জার্সিতে মাঠে নামার জন্য মুখিয়ে রয়েছেন দক্ষিণ আফ্রিকার এই গতিতারকা।

চোটের কারণে দীর্ঘদিন মাঠের বাইরে ছিলেন নোখিয়া। তবে সেসব পর্ব কাটিয়ে এবার তিনি পুরনো দলে ফিরতে পেরে উচ্ছ্বসিত। তাঁর এই উচ্ছ্বাস এবার ধরা পড়ল তাঁর কথাবার্তায়। কেকেআরের অফিসিয়াল সোশ্যাল মিডিয়া চ্যানেলে প্রকাশিত এক ভিডিও বার্তায় নোখিয়া বলেন, “কেকেআরই প্রথম দল যারা আমার পাশে ছিল। আবার কলকাতায় ফিরতে পেরে দারুণ লাগছে। মাঠে নামার জন্য তর সইছে না।”

আরও পড়ুন: গান গেয়ে কাকে ‘ইমপ্রেস’ করলেন পন্থ? দেখুন ভিডিও

উল্লেখ্য, ২০১৯ সালে প্রথমবার নাইট শিবিরে সুযোগ পেয়েছিলেন নোখিয়া। তবে চোটের কারণে সেবার টুর্নামেন্ট থেকে নাম প্রত্যাহার করতে হয়েছিল তাঁকে। এরপর দিল্লি ক্যাপিটালসের হয়ে দুর্দান্ত পারফরম্যান্স করলেও, ফের চোটের ধাক্কায় বেশ কিছু গুরুত্বপূর্ণ সিরিজ মিস করেছেন নোখিয়া, যার মধ্যে রয়েছে চ্যাম্পিয়ন্স ট্রফিও। তবে এবার কেকেআরের হয়ে আইপিএল খেলতে পুরোপুরি প্রস্তুত এই প্রোটিয়া পেসার।

Our returning Knight all geared up for #IPL2025 ?? pic.twitter.com/RAVJfwZJR5

— KolkataKnightRiders (@KKRiders) March 14, 2025

ইতিমধ্যে ইডেন গার্ডেন্সের আবহ নিয়ে উচ্ছ্বসিত নোখিয়া। এই বিষয়ে তিনি বলেন, “ইডেনের পরিবেশ অসাধারণ। এখানে খেলতে দারুণ লাগে। প্রথম ম্যাচে মাঠে নামার জন্য মুখিয়ে রয়েছি। তবে এখন মনোযোগ সম্পূর্ণ প্রস্তুতির দিকেই।” তিনি আরও বলেন, “অনুশীলনের সময় অনেক সমর্থককে দেখতে পাই, যা আমাদের আরও অনুপ্রাণিত করে। আপনাদের ভালোবাসা ও সমর্থনের জন্য ধন্যবাদ। আমরা আপনাদের মুখে হাসি ফোটাতে চাই।”